b'\n_START_ARTICLE_\nJuodoji palmin\xc4\x97 kakadu\n_START_SECTION_\nI\xc5\xa1vaizda\n_START_PARAGRAPH_\nTai gana stambi pap\xc5\xabga. K\xc5\xabnas 54-80 cm, uodega \xe2\x80\x93 apie 25 cm ilgio; svoris \xe2\x80\x93 apie 1000 g. Plunksn\xc5\xb3 danga juoda, su vos pastebimu \xc5\xbealiu atspalviu. Snapas labai stambus, galingas, juodas, pana\xc5\xa1us \xc4\xaf ar\xc5\xb3 snap\xc4\x85. Kuodas didelis, i\xc5\xa1 siaur\xc5\xb3 ilg\xc5\xb3 ir atgal u\xc5\xbelenkt\xc5\xb3 plunksn\xc5\xb3. Skruostai be plunksn\xc5\xb3 ir yra \xc5\xa1viesiai raudonos, o pap\xc5\xabgai susijaudinus \xe2\x80\x93 ry\xc5\xa1kiai raudonos spalvos. Aplink akis esanti plika sritis juoda. Rainel\xc4\x97 tamsiai ruda. Kojos pilkos. Patel\xc4\x97s ma\xc5\xbeesn\xc4\x97s u\xc5\xbe patinus, j\xc5\xb3 snapas taip pat ma\xc5\xbeesnis.\n_START_SECTION_\nPaplitimas\n_START_PARAGRAPH_\nGyvena Australijos \xc5\xa1iaur\xc4\x97je, Keip Jorko pusiasalyje, Naujojoje Gvin\xc4\x97joje ir artimesn\xc4\x97se salose.\n_START_SECTION_\nGyvenimo b\xc5\xabdas\n_START_PARAGRAPH_\nApsigyvena tropiniuose mi\xc5\xa1kuose, kur auga auk\xc5\xa1ti med\xc5\xbeiai ir savanose su pavieniais med\xc5\xbeais. Gyvena pavieniui arba nedidel\xc4\x97mis grupel\xc4\x97mis. Minta eukalipt\xc5\xb3, akacij\xc5\xb3, figmed\xc5\xbei\xc5\xb3 s\xc4\x97klomis, vabzd\xc5\xbei\xc5\xb3 lervomis, kurias lengvai savo stipriu snapu i\xc5\xa1traukia i\xc5\xa1 po \xc5\xbeiev\xc4\x97s ir \xc5\xa1ak\xc5\xb3. Ie\xc5\xa1kodamos maisto gana vikriai laipioja dideli\xc5\xb3 ir auk\xc5\xa1t\xc5\xb3 med\xc5\xbei\xc5\xb3 \xc5\xa1akomis. Balsas gana nemalonus, \xc5\xa1ai\xc5\xbeus, o i\xc5\xa1baidytos gana garsiai r\xc4\x97kia._NEWLINE_Lizd\xc4\x85 \xc4\xafsiruo\xc5\xa1ia sen\xc5\xb3 med\xc5\xbei\xc5\xb3 uoksuose. D\xc4\x97tyje paprastai b\xc5\xabna vienas kiau\xc5\xa1inis. Peri apie 30 dien\xc5\xb3. Po 10-12 dien\xc5\xb3 jaunikliai lizd\xc4\x85 palieka ir dar apie 4-5 m\xc4\x97nesius jais r\xc5\xabpinasi t\xc4\x97vai.\n_START_SECTION_\nLaikymas\n_START_PARAGRAPH_\nNelaisv\xc4\x97je da\xc5\xbenai laikomos zoologijos soduose. Laikyti nam\xc5\xb3 salygomis gana sunku.'